KIRJALLINEN KYSYMYS E-1086/00

esittäjä(t): Carmen Fraga Estévez (PPE-DE) komissiolle

(7. huhtikuuta 2000)

Aihe: Tutkimus tonnikalafileiden hankintatarpeesta komission tavoitteet

Komissio on julkistanut neuvoston pyytämän tutkimuksen, jossa pyrittiin selvittämään tonnikalafileiden hankintatarvetta yhteisön markkinoilla. Neuvosto pyysi tekemään tämän tutkimuksen, koska komissio oli ehdottanut sisällytettäväksi kalatalous- ja vesiviljelytuotteiden yhteistä markkinajärjestelyä koskevaan uuteen asetukseen määräyksen tullimaksujen poistamisesta kyseiseltä tuotteelta määräämättömäksi ajaksi. Tutkimuksen johtopäätöksistä käy ilmi kuten Euroopan parlamentti ja useat jäsenvaltiot ovat jo aikaisemmin tuoneet esiin että todellinen tonnikalafileiden vuotuinen hankintatarve on noin 1000 ja 2000 tonnin välillä. Siinä sanotaan myös, että tullimaksujen poistaminen hyödyttäisi vain joitakin Italian säilyketeollisuusyrityksiä ja joka tapauksessa tämä hyöty olisi suhdanteista riippuvainen, koska kyseisten yritysten olisi uudistettava perusteellisesti rakenteitaan parantaakseen hintarakenteitaan. Johtopäätösten mukaan tullimaksujen poistaminen määräämättömäksi ajaksi aiheuttaisi tappioita muille osapuolille (Espanjan teollisuus, EU:n kanssa kauppaa käyvät AKT-maat ja Latinalaisen Amerikan maat) eikä se myöskään hyödyttäisi viejää Thaimaata, joka on hyvin kiinnostunut tonnikalasäilykemarkkinoidensa kehittämisestä.

Ottaen huomioon edellä mainitut johtopäätökset sekä niin tuottajajäsenvaltioiden kuin Euroopan parlamentinkin kauan ja toistamiseen esittämät lausunnot tullimaksujen poistamisen tarpeettomuudesta ja tällaisen menettelyn mahdollisesta käyttöönotosta aiheutuvista vakavista seurauksista,

- mihin komissio todella pyrki tällä tullimaksujen poistamisella?

- Kuinka vakaviksi komissio arvioi tullimaksujen poistamisesta aiheutuvat seuraukset kalatalousalan, parlamentin ja tuottajajäsenvaltioiden esittämän kritiikin pohjalta?

- Tietääkö komissio, että sitä voidaan syyttää salaisesta yhteistoiminnasta tietyn yrityksen kanssa, jos tämä hyötyy siitä muun yhteisön teollisuuden, AKT-maiden ja yleisen tullietuuskohtelun piiriin kuuluvien maiden kustannuksella?

- Miten kansalaiset voivat luottaa komissioon, kun päätökset tehdään näin vastuuttomasti?

Franz Fischlerin komission puolesta antama vastaus

(5. kesäkuuta 2000)

Komissio pahoittelee arvoisan parlamentin jäsenen kirjallisessa kysymyksessä esiintyviä epätarkkuuksia. Se haluaa muistuttaa, että se ei ole julkistanut parlamentin jäsenen mainitsemaa tutkimusta. Komissio toimitti tutkimuksen ainoastaan neuvostolle ja parlamentin kalatalousvaliokunnalle. Tämä asiakirja sisältää itse asiassa paljon tietoja yhteisön espanjalaisista, ranskalaisista ja italialaisista yksityisistä yrityksistä (esimerkiksi markkinaosuuksista, liikevaihdosta, osakkuuksista) ja näiden tietojen julkaiseminen saattaisi vahingoittaa näiden yritysten kilpailukykyä (katso neuvostolle ja komissiolle yhteiset menettelysäännöt yleisön oikeudesta saada tietoja komission asiakirjoista 8 päivänä helmikuuta 1994 tehty päätös 94/90/EHTY, EY, Euratom(1), muutettu päätöksellä 96/567/EY, EHTY, Euratom(2)).

On myös väärin sanoa, että tämä tutkimus oli pyydetty tekemään sen seurauksena, että komissio oli ehdottanut sisällytettäväksi kalatalous- ja vesiviljelytuotteiden yhteistä markkinajärjestelyä koskevaan uuteen asetukseen määräyksen tullimaksujen poistamisesta kyseisiltä tuotteilta. Todellisuudessa se on tuloksena komission tekemästä sitoumuksesta, jonka se teki neuvoston pyynnöstä, tämän antaessa tiettyjä kalastustuotteita koskevien yhteisön autonomisten tariffikiintiöiden avaamisesta ja hallinnoinnista vuodeksi 1999 30 päivänä maaliskuuta 1999 neuvoston asetuksen (EY) N:o 745/1999(3), jossa säädettiin kolmantena peräkkäisenä vuotena tonnikalan selkäfileiden tariffikiintiöstä.

Parlamentin jäsenen viittaaman tullimaksujen poistamisen osalta komissio muistuttaa, että komission suostumuksella neuvosto ei hyväksynyt tätä toimenpidettä antaessaan kalastus- ja vesiviljelytuotteiden uuden markkinajärjestelyn. Itse asiassa päädyttiin kompromissiratkaisuun (4 000 tonnin suuruinen monivuotinen tariffikiintiö), joka varjelee kaikkien mukana olevien osapuolten etuja ja jolle kaikki tonnikalantuottajajäsenvaltiot ovat antaneet tukensa.

(1) EYVL L 46, 18.2.1994.

(2) EYVL L 247, 28.9.1996.

(3) EYVL L 96, 10.4.1999.